钦定古今图书集成/明伦汇编/闺媛典/第023卷 > 梁鸿妻孟光
## 钦定古今图书集成/明伦汇编/闺媛典/第023卷 > 梁鸿妻孟光

按《后汉书梁鸿传》：“梁鸿，字伯鸾，扶风平陵人。乡里势
家慕其高节，多欲女之，鸿并绝不娶。同县孟氏有女，
状肥丑而黑，力举石臼，择对不嫁。至年三十，父母问
其故，女曰：‘欲得贤如梁伯鸾者’。鸿闻而聘之。女求作
布衣麻屦，织作筐缉绩之具。及嫁，始以装饰，入门七
日而鸿不答，妻乃跪床下请曰：‘窃闻夫子高义，简斥
数妇，妾亦偃蹇数夫矣。今而见择，敢不请罪’！”鸿曰：“吾
欲裘褐之人，可与俱隐深山者尔。今乃衣绮缟，傅粉
墨，岂鸿所愿哉？”妻曰：“以观夫子之志耳，妾自有隐居
之服。”乃更为椎髻，著布衣，操作而前。鸿大喜曰：“此真
梁鸿妻也，能奉我矣。”字之曰德曜，名孟光。居有顷，妻
曰：“常闻夫子欲隐居避患，今何为默默？无乃欲低头
就之乎？”鸿曰：“诺。”乃共入霸陵山中，以耕织为业，咏诗书，弹琴以自娱。东出关，过京师，作《五噫之歌》。肃宗求
鸿不得，易姓名，与妻子居齐鲁之间。有顷，又去适吴，
依大家皋伯通居庑下，为人赁舂。每归，妻为具食，不
敢于鸿前仰视，举案齐眉。伯通察而异之，曰：“彼佣能
使其妻敬之如此，非凡人也。”乃舍之于家。鸿潜闭，著
《书》十馀篇。疾且困，告主人“勿令我子持丧归去。”及卒，
伯通等为求葬地于吴，妻子归扶风。